ET Euroopa Liidu Teataja C 87/8

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2008/C 87/07)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„AIL BLANC DE LOMAGNE”

EÜ nr: FR/PGI/005/0470/15.06.2005

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Institut National de l'Origine et de la Qualité (I.N.A.O.) Aadress: 51, rue d'Anjou F-75008 Paris Tel: (33) 153 89 80 00 Faks: (33) 142 25 57 97 E-post: info@inao.gouv.fr

2. Taotlejate rühm:

Nimi: Association de Défense de l'ail blanc de Lomagne Aadress: Comité BGSO/Agropôle Bât. Alphagro BP 206 F-47931 Agen cedex 9 Tel: (33) 553 77 22 70 Faks: (33) 553 77 22 79 E-post: ailblancdelomagne@valorhea.fr Koosseis: Tootjad/töötlejad ( X ) Muud ( X )

3. Toote liik:

Klass 1.6: „Puuviljad, köögiviljad ja teraviljad töötlemata ja töödeldud kujul”

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Ail blanc de Lomagne”

4.2. Kirjeldus: Valgest kuni vandli värvi, kohati lillaka varjundiga küüslaugusibulad, mis koosnevad mitmest küünest (8–12 vastavalt sibula suurusele). Küüslaugule „Ail blanc de Lomagne” on iseloomulik suur sibul, millel on beežikast kuni kreemika värvusega, kohati lillade viirudega korrapärase kujuga küüned. Igat küüslauguküünt katab ühekihiline kest. Küüntest koosnev sibul on kaetud mitme õhukese kestakihiga.

Küüslaugu „Ail blanc de Lomagne” sibulaid turustatakse Ekstra või I kategoorias, kusjuures I kategooria sibulad peavad olema vähemalt 45 millimeetri suuruse läbimõõduga.

Küüslauku „Ail blanc de Lomagne” turustatakse kuivalt, traditsiooniliselt kas palmikus või korvis, kotis või alustel, või võrgu kujul müügiühikutena.

4.3. Geograafiline piirkond: Kasvatamine, kuivatamine, puhastamine, traditsiooniliste esitusviiside väljatöötamine ja heakskiit toimub geograafilises piirkonnas. KGT geograafilise piirkonna määratlemisel on võetud arvesse:

tootmise ajalugu piirkonnas;

istutuskohtade jagunemist vastavalt tootjaorganisatsioonide korraldatud tootjaloendusele;

piirkonna maapindade mullastiku- ja kliimatingimusi, millel küüslauku kasvatatakse juba aastakümneid.

Geograafiline piirkond hõlmab 200 kommuuni, mis jagunevad kahe departemangu vahel:

4.4. Päritolutõend: Maatükkide kindlaksmääramiseks märgib tootja põllukultuurideklaratsiooni järgmised andmed: kommuuni nime, maatüki pindala, katastrinumbri, sordi, eelnevalt kasvatatud põllukultuuri.

Iga vastuvõtupunkti toodud partii maatükimärgistused kantakse tarnetõendisse. Pärast seda, kui on veendutud partii vastavuses küüslaugu „Ail blanc de Lomagne” omadustele, märgistatakse KGTga partiid eriomasel moel ja pakendatakse muudest partiidest eraldi. Iga pakend (kaubaalus või lõpptarbijale mõeldud müügiühik) kannab unikaalset tunnusnumbrit, mis tagab selle jälgitavuse.

4.5. Tootmismeetod:

Tootmisfaas:

Kogu tootmine, kuivatamine ja puhastamine toimub piiritletud piirkonnas.

Tootjad valivad seemned sordinimekirjast, mida tootjaorganisatsioon igal aastal levitab, ning külvavad üksnes ametlikult kinnitatud seemneid.

Istutamiseks lubatud sordid valitakse välja vastavalt kahele kontrollsordile, mis on pärit küüslaugu „Blanc de Lomagne” algsordist. Uute sortide jaoks on määratud vastuvõetavuse lävendid, et võrrelda nende omadusi kontrollsortide omadustega.

Lomagne'is on küüslaugu kasvatamiseks sobivate maatükkide savisisaldus üle 20 %. Välistatud on happelised pinnased, mille PH tase on väiksem kui 7,5. Maatüki füüsikalis-keemiline analüüs võimaldab kontrollida, kas pinnase omadused on küüslaugu kasvatamiseks soodsad.

Küüslaugu istutamiseks valib tootja geograafilises piirkonnas asuva maatüki, kus ei ole viimasel kolmel hooajal küüslauku kasvatatud. Keelatud eelnevad põllukultuurid on sorgo, mais, lutsern, rohi ning teised laugud.

Külviperiood kestab 15. oktoobrist 15. detsembrini.

Igasuguse taimekaitsevahendite kasutamisega peab kaasnema maatüki vaatlus ja/või kontrollpeenra vaatlus spetsialisti poolt ja/või tehnilise päeviku pidamine. Toimeainete vahelduvuse soodustamiseks lähtub tootja põllukultuurideklaratsioonis kirjeldatud varem kasutatud taimekaitsevahenditest ning põllukultuuri suhtes tunnustatud toodete nimekirjast. Iga kahe aasta tagant tehakse pritsimisseadmete diagnostikat.

Väetisekoguse määramisel lähtub tootja vähem kui kolm aastat tagasi tehtud pinnaseanalüüsist. Väetamine toimub mitmes osas ja mõõdukalt. Arvesse võetakse taimede vegetatiivset kasvuperioodi.

Saagikoristust alustab tootja visuaalsete küpsusmärkide (lehtede kolletumine, varre pehmenemine) ning sibulate ja lehtede kaalu võrdluse põhjal.

Küüslauk kuivatatakse kas loomulikul teel lati külge riputades või kasutades sundventilatsiooni. Kuivusaste tehakse kindlaks sibula kaalu vähenemise järgi: kuivatamine lõpetatakse siis, kui sibul on kaotanud 20–30 % korjatud sibula algsest kaalust.

Pärast kuivatamist eemaldatakse küüslaugu kestad kindlasti käsitsi, et saavutada sibulatel rahuldav valge värvus. Eemaldada tuleb välised tuhmunud, värvi kaotanud või katkised kestad, jättes samal ajal puutumata kõige sisemise kestakihi. Kestade eemaldamise etapis lõigatakse juured käsitsi küüslaugu põhja juurest, jälgides, et seda ei rikuta.

Seejärel võib küüslaugu sorteerida ja heaks kiita piiritletud piirkonna vastuvõtupunktis või talus, nagu seda tehti vanasti ja nagu seda tehakse veel tänapäeval. Nimetatud toimingute tegemine kohapeal võimaldab tagada ka toote jälgitavuse.

Pealsetega korjatud küüslauku võib pärast heakskiitu kasutada küüslaugu „Ail blanc de Lomagne” traditsiooniliste esitusviiside, nagu näiteks vaniku, korvi või palmiku valmistamiseks.

4.6. Seos piirkonnaga:

Ajalooline ja praegune maine:

Tootmise ajaloost rääkides mainitakse ühes 1868. aastast pärit Castelsarrasini ümbruskonna põllumajandusstatistika kogumikus küüslaugu kasvatamise majanduslikku kasulikkust Tarn-et-Garonne'i piirkonna jaoks. Juba 1902. aastal loendati Beaumont de Lomagne'i kommuunis 80 hektarit küüslaugupõlde. Nagu näitab iga-aastane põllumajandusstatistika, on küüslaugu kasvatamine Lomagne'is 20. sajandil järjest enam levinud: 1929. aastal kasvatati küüslauku 500 hektaril, 1980. aastal aga 2 810 hektaril.

Küüslaugukaubanduse pikaaegsetest traditsioonidest Lomagne'is annab tunnistust alates 1936. aastast rajatud asutus DURAN ning tekkinud kaubaturud, kus põllumehed müüsid oma toodangu ülejääke.

1960. aastate alguses tekib arvukalt küüslaugule pühendatud üritusi, näiteks toimus 1961. aastal Beaumont de Lomagne'is esimene kõige ilusama küüslauguvaniku konkurss.

Alates 1994. aastast korraldatakse Beaumont de Lomagne'is igal aastal üks „küüslaugupüha”.

Ka tehti alates 1960. aastast uuringuid tootmistehnika parandamiseks. Uuringute tulemused esitati aastatel 1966–1974 Beaumont de Lomagne'is korraldatud riiklikel küüslaugupäevadel.

Mitmesugused Lomagne'i valge küüslauguga seotud üritused, sealhulgas mitmed traditsiooniliste esitusviiside konkursid on säilitanud küüslaugutootmise ümber piduliku ja sõbraliku õhkkonna ning aitavad kaasa toote mainele.

Teine iseloomulik joon: traditsiooniliste oskuste säilitamine

Küüslaugu „Ail blanc de Lomagne” tootmist iseloomustab esivanemate selliste oskuste nagu näiteks küüslaugu kuivatamine lati külge riputatuna, käsitsi puhastamine ja traditsiooniliste esitusviiside (palmikud, korvid või vanikud) edendamine.

Traditsiooniline kuivatamine latil seisneb pealsetega korjatud küüslaugu riputamises lati külge, mis asub katusega, kuid külgedelt avatud ruumis. Küüslaugu loodusliku kuivatamise puhul mängib olulist rolli Autani tuul. See on soe ja kuiv vahemereline tuul. See on Lomagne'is väga tugev ja aitab niimoodi säilitada küüslaugu latil kuivatamise traditsiooni.

Kohustuslik käsitsi puhastamine võimaldab saavutada küüslaugule „Ail blanc de Lomagne” omast hoolitsetud välimusega toodet, mida iseloomustab ühetasane kahjustusteta valge sibul ning ühtlaselt lõigatud juured.

Jäiga õievarre puudumine võimaldab edendada küüslaugule „Ail blanc de Lomagne” omaseid esitusviise, nagu näiteks palmikute ja vanikute valmistamist. Nimetatud traditsioonilised esitusviisid on küüslauguga „Ail blanc de Lomagne” seotud üritustele hästi omased.

4.7. Kontrolliasutus:

Nimi: Qualisud Aadress: BP 102 Agropole F-47000 Agen Tel: (33) 558 06 15 21 Faks: (33) 558 75 13 36 E-post: Qualisud@wanadoo.fr

Qualisud on vastavalt EN 45011 standardile tunnustatud ja akrediteeritud sertifitseerimisasutus.

4.8. Märgistus: Ilma et see piiraks Prantsuse, Euroopa Ühenduse või rahvusvaheliste eeskirjade kohaldamist, peab märgistus sisaldama järgmisi KGT-le omaseid märkeid:

toote nimetust: „Ail Blanc de Lomagne”;

ühenduse logo „KGT”;

vastava partii tunnusnumbrit.

(1) ELT L 93, 31.3.2006, lk 12.